## Zakon o Fondu za dugoročno financiranje stanogradnje uz potporu države

### NN 109/1997 (20.10.1997.), Zakon o Fondu za dugoročno financiranje stanogradnje uz potporu države

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O FONDU ZA DUGOROČNO FINANCIRANJE STANOGRADNJE UZ POTPORU DRŽAVE

Proglašavam Zakon o Fondu za dugoročno financiranje
stanogradnje uz potporu države, koji je donio Zastupnički
dom Sabora Republike Hrvatske na sjednici 3. listopada 1997.

Broj: 081-97-1610/1
Zagreb, 10. listopada 1997.

Predsjednik
Republike Hrvatske
**dr. Franjo Tuđman,** v. r.

---

## ZAKON

### O FONDU ZA DUGOROČNO FINANCIRANJE STANOGRADNJE UZ POTPORU DRŽAVE

I. OSNIVANJE FONDA ZA DUGOROČNO FINANCIRANJE STANOGRADNJE
UZ POTPORU DRŽAVE

Članak 1.

Ovim se Zakonom osniva Fond za dugoročno financiranje stanogradnje
uz potporu države (u daljnjem tekstu: Fond) te propisuje
svrha, djelatnost Fonda i njegov ustroj.

Članak 2.

(1) Fond se osniva u okviru Hrvatske banke za obnovu i razvitak
(u daljnjem tekstu: HBOR) i čini njezin sastavni dio.

(2) Fond nema svojstvo pravne osobe.

(3) Fond obavlja poslove u vezi s financiranjem stambenih potreba
građana iz sredstava osiguranih u državnom proračunu.

Članak 3.

(1) Sredstva za obavljanje djelatnosti i rad Fonda osiguravaju
se u državnom proračunu u pravilu u iznosu od 1 posto
tekućih prihoda državnog proračuna tekuće
godine za narednu kalendarsku godinu.

(2) Sredstva iz stavka 1. ovoga članka doznačivat
će se HBOR-u tromjesečno u jednakim iznosima na posebni
račun Fonda.

Članak 4.

Sredstva Fonda se mogu iznimno pribavljati i na način propisan
člankom 3. Zakona o Hrvatskoj banci za obnovu i razvitak
("Narodne novine", br. 33/92., 76/93. i 108/95.).

II. KORISNICI SREDSTAVA STANOGRADNJE UZ POTPORU DRŽAVE

Članak 5.

(1) Pravo na dobivanje stambenog kredita iz sredstava osiguranih
prema ovom Zakonu imaju građani koji nemaju riješeno
stambeno pitanje ili nemaju odgovarajuće riješeno stambeno
pitanje.

(2) Prednost na ostvarivanje prava na stambeni kredit prema odredbama
ovoga Zakona ima mlada obitelj.

(3) Mlada obitelj u smislu ovoga Zakona smatra se obitelj gdje
su oba bračna supružnika mlađa od 35 godina starosti.

Članak 6.

Odgovarajućim stanom, prema ovom Zakonu smatra se stan korisne
površine 30 m2 za jednu ili dvije osobe, a za
svakog daljnjeg člana obitelji korisna površina se
povećava za 12 m2, odnosno da je stan odgovarajuće
opremljen komunalnom infrastrukturom (voda, kanalizacija, struja
i sl.).

Članak 7.

Sredstva Fonda se koriste za odobravanje kredita osobama iz članka
5. ovoga Zakona za sljedeće namjene:

- kupnju nekretnina i to stanova ili obiteljskih kuća,

- izgradnju stanova ili obiteljskih kuća,

- rekonstrukciju, adaptaciju i popravak stanova ili obiteljskih
kuća,

- kupnju građevinske čestice bez ili s djelomično
izgrađenom građevinom,

- komunalno uređenje građevinske čestice.

(2) Stambeni krediti iz stavka 1. ovoga članka mogu se
odobriti na rok do 30 godina.

Članak 8.

(1) Sredstva osigurana prema odredbama ovoga Zakona mogu se koristiti
za subvencioniranje dugoročnih stambenih kredita koje poslovne
banke odobravaju iz vlastitih izvora, radi postizanja povoljnih
uvjeta za korisnike kredita, glede nižih kamatnih i duljih
otplatnih rokova.

(2) Fond putem natječaja odabire najpovoljnije poslovne
banke s kojima će sklopiti ugovor o subvencioniranju dugoročnog
kreditiranja stanogradnje iz stavka 1. ovoga članka.

(3) Poslovnim bankama iz stavka 2. ovoga članka Fond će
nadoknaditi razliku po kamati između tržišne kamatne
stope koju ima poslovna banka i subvencionirane kamatne stope
po kojoj se odobravaju stambeni krediti prema odredbama ovoga
Zakona.

(4) Mjerila za subvencioniranje stambenih kredita i uvjete za
odabir najpovoljnijih poslovnih banaka iz stavka 2. ovoga članka
utvrđuje Fond.

Članak 9.

Ugovor o odobravanju kredita za kupnju ili izgradnju nekretnine
mora sadržavati izjavu korisnika kredita kojom dozvoljava
uknjižbu založnog prava (hipoteke) u korist Hrvatske
banke za obnovu i razvitak.

Članak 10.

(1) Ako korisnik kredita iz članka 7. stavka 1. ovoga Zakona
odjavi ili trajno napusti prebivalište u Republici Hrvatskoj
prije otplate kredita ili ne otplaćuje, odnosno neuredno
otplaćuje dospjele kreditne obveze, ugovor o kreditu se
raskida hipotekarnim prijenosom vlasništva kuće, stana
ili građevinskog zemljišta na HBOR, a za račun
Fonda.

(2) Korisnik kredita iz stavka 1. ovoga članka ima pravo
na povrat nominalnoga iznosa otplaćenih obroka po korištenom
stambenom kreditu.

Članak 11.

Kreditni zahtjevi iz članka 7. ovoga Zakona podnose se
putem poslovnih banaka ili stambenih štedionica koje odredi
Fond.

III. TIJELA FONDA I OVLASTI

Članak 12.

(1) Tijela Fonda su Nadzorni odbor, Uprava i Kreditni odbor.

(2) Statutom Fonda se mogu ustrojiti i druga tijela Fonda sukladno
tijelima HBOR-a ustrojenih Statutom HBOR-a.

Članak 13.

(1) Nadzorni odbor određuje osnove poslovanja Fonda, odlučuje
o korištenju sredstava Fonda u skladu sa zakonom, Statutom
Fonda i Pravilnikom, obavlja nadzor nad poslovanjem Fonda te obavlja
i druge poslove koji su ovim Zakonom, Statutom Fonda ili Pravilnikom
stavljeni u njegov djelokrug.

(2) Nadzorni odbor može zaključivanje određenog
posla ili vrste poslova iz djelokruga Fonda uvjetovati svojom
prethodnom suglasnošću.

Članak 14.

(1) Statut Fonda, Pravilnik i ostale opće akte Fonda donosi
Nadzorni odbor na prijedlog Uprave Fonda.

(2) Statutom Fonda pobliže se uređuje unutarnji ustroj
i djelokrug Fonda i njegovih tijela.

(3) Pravilnikom se pobliže uređuju uvjeti, mjerila i
postupak davanja i subvencioniranja stambenih kredita i način
provedbe državne potpore financiranja stanogradnje u skladu
s ovim Zakonom.

(4) Statut Fonda i Pravilnik objavljuju se u "Narodnim novinama".

Članak 15.

(1) Nadzorni odbor Fonda čine Nadzorni odbor HBOR-a te
ministar prostornog uređenja, graditeljstva i stanovanja.

(2) Odredbe Zakona o Hrvatskoj banci za obnovu i razvitak koje
se odnose na Nadzorni odbor HBOR-a odgovarajuće se primjenjuju
i na Nadzorni odbor Fonda.

Članak 16.

(1) Uprava Fonda vodi poslove Fonda i raspolaže sredstvima
Fonda u skladu s ovim Zakonom i Statutom Fonda, imenuje članove
Kreditnog odbora Fonda te provodi odluke Nadzornog odbora.

(2) Uprava HBOR-a jest Uprava Fonda.

(3) Odredbe Zakona o Hrvatskoj banci za obnovu i razvitak koje
se odnose na Upravu HBOR-a odgovarajuće se primjenuju i
na Upravu Fonda.

Članak 17.

(1) Kreditni odbor Fonda donosi pojedinačne odluke o davanju
i subvencioniranju stambenih kredita u skladu s ovim Zakonom i
Pravilnikom.

(2) Kreditni odbor HBOR-a jest Kreditni odbor Fonda.

(3) Odredbe Statuta HBOR-a koje se odnose na Kreditni odbor HBOR-a
odgovarajuće se primjenjuju i na Kreditni odbor Fonda.

Članak 18.

(1) Visinu kredita odobrenu prema odredbama ovoga Zakona a prema
broju članova obiteljskog domaćinstva i najvišoj
cijeni stana po m2 propisat će ministar prostornog
uređenja, graditeljstva i stanovanja.

(2) Članovima obiteljskog domaćinstva, prema ovom
Zakonu, smatraju se bračni drug, srodnici u pravoj liniji,
braća i sestre koji zajedno stanuju.

IV. PRIJELAZNE I ZAVRŠNE ODREDBE

Članak 19.

Sredstva za rješavanje stambenih potreba iz članka
3. ovoga Zakona za 1998. godinu osigurat će se u Državnom
proračunu Republike Hrvatske za 1998. godinu.

Članak 20.

Propis iz članka 18. ovoga Zakona ministar prostornog uređenja,
graditeljstva i stanovanja donijet će u roku 30 dana od
dana stupanja na snagu ovoga Zakona.

Članak 21.

Ovaj Zakon stupa na snagu 1. siječnja 1998. godine.

Klasa: 370-01/97-01/05
Zagreb, 3. listopada 1997.

ZASTUPNIČKI DOM
SABORA REPUBLIKE HRVATSKE

Predsjednik
Zastupničkog doma Sabora
**akademik Vlatko Pavletić,** v. r.

Zakon, NN 109/1997-1661